Diari Oficial de la Generalitat Valenciana


Sumari del DOGV 5730, del 28-03-2008 (2008/3638)

ORDE d'11 de març de 2008, de la Conselleria d'Indústria, Comerç i Innovació, per la qual es convoquen ajudes a la participació de les PIME de la Comunitat Valenciana en programes nacionals i internacionals de cooperació i desenvolupament tecnològic empresarial.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5730

Data del DOGV
:   28-03-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/3638


Data del document
:   11-03-2008

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * petita i mitjana empresa
    * Eureka
    * programa d'investigació
    * innovació
    * suport econòmic
    * investigació industrial
    * transferència de tecnologia
    * cooperació industrial
    * cooperació tècnica
    * petita i mitjana indústria
    * recerca i desenvolupament
    * ajuda pública

ORDE d'11 de març de 2008, de la Conselleria d'Indústria, Comerç i Innovació, per la qual es convoquen ajudes a la participació de les PIME de la Comunitat Valenciana en programes nacionals i internacionals de cooperació i desenvolupament tecnològic empresarial.  
 [2008/3638]  
L'Estratègia de Lisboa, sorgida del Consell Europeu de Lisboa de 2000, amb l'objectiu estratègic de convertir la UE en l'economia basada en el coneixement, més competitiva i dinàmica del món, capaç de créixer econòmicament de manera sostenible amb més i millors ocupacions i major cohesió social, informa per al nou període 2007-2013 de la gestió dels distints fons estructurals a través del Marc Estratègic Nacional de Referència 2007-2013 i els distints programes operatius que el desenvolupen, entre estos el Programa Operatiu FEDER de la Comunitat Valenciana 2007-2013.  
La Comunitat Valenciana afronta este nou període de programació 2007-2013 en unes circumstàncies molt diferents d'aquelles en què es trobava l'any 2000. En particular, l'abandonament natural de regió objectiu 1 i la seua inclusió per al nou període dins de l'Objectiu Competitivitat Regional i Ocupació amb un tractament especial transitori o phasing in.  
En segon lloc, el Pla Nacional d'Investigació Científica, Desenvolupament i Innovació Tecnològica 2008-2011 establix el marc general de la política cientificotecnològica per als pròxims anys a nivell nacional.  
En estes condicions constituïx un objectiu essencial de la política regional de suport a la I+D industrial i la innovació empresarial incentivar la participació d'empreses de la Comunitat Valenciana -en particular, de les PIME- en projectes nacionals i europeus de dimensió mitjana i alta, que estenguen una cultura de la cooperació en I+D+i tant amb altres empreses com amb agents del Sistema Regional d'I+D+i, i que contribuïsquen a reforçar la seua capacitat tecnològica i, en definitiva, la seua competitivitat.  
Però no només és important fomentar la participació empresarial en este tipus de projectes sinó que resulta essencial, en una segona fase, impulsar una adequada promoció i transferència dels resultats obtinguts en els distints projectes, a fi de maximitzar l'impacte de les polítiques de suport a la I+D+i sobre el nostre teixit empresarial i, en particular, la seua capacitat present i futura per a generar majors nivells de riquesa i benestar.  
Por tot això, en l'exercici de les atribucions que m'atorguen l'article 28 de la Llei 5/1983, de 30 de desembre, del Consell, i el Decret 130/2007, de 27 de juliol, del Consell, pel qual s'aprova el Reglament Orgànic i Funcional de la conselleria d'Indústria, Comerç i Innovació,  
ORDENE  
Primer  
Convocar ajudes per al finançament de la participació de les PIME de la Comunitat Valenciana en programes nacionals i internacionals de cooperació i aprovar les bases per les quals es regirà la seua concessió, que s'inclouen com a annex a la present orde.   
Segon  
Esta convocatòria recull accions a desenvolupar durant l'any 2008. Les ajudes aniran a càrrec del pressupost de la Generalitat per a l'any 2008, programa pressupostari 542.40, línia T6922 "Pla Impuls Participació PIME en Plans Nacionals i Internacionals de Suport a la I+D+I, per import global màxim de 600.000 euros.  
DISPOSICIONS ADDICIONALS  
Primera   
S'assenyala que, en virtut del que s'ha establit en l'article 7.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes atorgades per la present orde, tenen caràcter de minimis d'acord amb el que s'ha establit en el Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOCE L 379/5, de 28 de desembre de 2006) per la qual cosa no cal que siguen comunicades o notificades a la Comissió Europea.   
Segona  
Les ajudes previstes en esta orde estaran cofinançades pel Fons Europeu de Desenvolupament Regional, a través del Programa Operatiu FEDER de la Comunitat Valenciana 2007-2013, dins del Marc Estratègic Nacional de Referència, tot sent d'aplicació les disposicions que els regulen. Per això, la concessió de l'ajuda quedarà condicionada a l'emissió, per part de l'autoritat ambiental competent, d'un certificat que declare la no-afecció del projecte a la denominada "Xarxa Natura", espai físic d'especial protecció mediambiental configurat així per la Unió Europea. La publicitat de les esmentades ajudes s'haurà de fer d'acord amb la normativa comunitària en la matèria.  
DISPOSICIONS FINALS  
Primera  
Es faculta el director general d'Indústria i Innovació perquè dicte les resolucions necessàries per a l'aplicació, el desplegament i la interpretació de la present orde, i se li delega la competència per a resoldre la concessió o denegació de les ajudes a què fa referència esta convocatòria.  
Segona  
La present orde entrarà en vigor l'endemà de la publicació en el Diari Oficial de la Comunitat Valenciana.  
De conformitat amb el que s'ha establit en els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició, o bé es podrà plantejar directament recurs contenciós administratiu, en els terminis i davant els òrgans que s'indiquen a continuació:  
a) El recurs de reposició haurà d'interposar-se davant la consellera d'Indústria, Comerç i Innovació en el termini d'un mes comptat des de l'endemà de la publicació de la present orde en el Diari Oficial de la Comunitat Valenciana.  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos, comptats des de l'endemà de la publicació de la present orde en el Diari Oficial de la Comunitat Valenciana.  
València, 11 de març de 2008  
La consellera d'Indústria, Comerç i Innovació  
BELÉN JUSTE PICÓN  
ANNEX I  
Ajudes a la participació de les PIME de la Comunitat Valenciana en programes nacionals i internacionals d'investigació industrial i d'innovació empresarial.  
1. Finalitat de la convocatòria  
1. L'objecte de la present convocatòria és afavorir la participació de les PIME de la Comunitat Valenciana en els distints programes nacionals i internacionals de cooperació en investigació científica, desenvolupament tecnològic i innovació.   
Per això, la present orde establix les bases reguladores i convoca per a l'exercici 2008, en règim de publicitat, objectivitat i concurrència competitiva, les ajudes econòmiques a PIME industrials i de servicis radicades a la Comunitat Valenciana, per a la seua participació en programes nacionals i internacionals de cooperació. S'entén per programes nacionals, a l'efecte d'esta orde, aquells la convocatòria del quals corresponga a l'administració general de l'estat.  
2. Es podran finançar les següents accions:  
Modalitat A. Actuacions relatives a l'elaboració, negociació i presentació de propostes de projectes a presentar en programes nacionals i internacionals de cooperació, amb especial referència al Pla Nacional d'Investigació Científica, Desenvolupament i Innovació Tecnològica, al Programa Marc d'Investigació i Desenvolupament Tecnològic de la Unió Europea i al Programa EUREKA.  
Serà requisit necessari per a acollir-se a esta modalitat que la proposta final a subvencionar siga enviada a l'organisme competent de cada programa abans que finalitze el termini de presentació de propostes en la convocatòria seleccionada.  
Modalitat B. Actuacions relatives a la promoció, difusió i transferència dels resultats obtinguts en els projectes d'estos programes i negociació d'acords internacionals de cooperació industrial.  
Modalitat C. Altres actuacions que estimulen la participació de les PIME de la Comunitat Valenciana en programes nacionals i internacionals d'investigació industrial i d'innovació empresarial d'especial urgència, interés o oportunitat no incloses en cap de les modalitats anteriors.  
3. Es concedirà atenció preferent a les sol·licituds en què la PIME de la Comunitat Valenciana aparega com a coordinador del projecte i en les que participen un nombre significatiu d'entitats valencianes.  
4. Les ajudes atorgades per la present orde tenen caràcter de minimis d'acord amb el que s'ha establit en el Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOCE L 379/5 de 28 de desembre de 2006).  
5. Les presents ajudes s'atorgaran a empreses de tots els sectors, amb excepció d'aquells expressament exclosos en l'article 1 del Reglament (CE) núm. 1.998/2006 de minimis esmentat.  
2. Beneficiaris  
1. Podran acollir-se a estes ajudes les PIME industrials i de servicis relacionades amb la indústria que tinguen la seu social o establiment de producció a la Comunitat Valenciana i els projectes objecte d'ajuda de les quals es realitzen en l'esmentat territori.  
2. Els projectes presentats hauran de reunir les característiques indicades en el programa a què es presenten i el seu responsable haurà de ser soci o mantenir una relació laboral estable amb l'empresa.  
3. A efectes de la present resolució, es considerarà PIME, segons la Recomanació de la Comissió, de 6 de maig de 2003, sobre la definició de microempreses, xicotetes i mitjanes empreses (DOUE núm. L 124/36, de 20 de maig de 2003), qualsevol entitat, independentment de la seua forma jurídica, que exercisca una activitat econòmica que reunisca els següents requisits:  
- Que ocupe menys de 250 persones.  
- Que tinga un volum de negoci anual no superior a 50 milions d'euros, o bé un balanç general no superior a 43 milions d'euros.  
El còmput dels efectius i límits assenyalats, en el cas d'empreses associades o vinculades, s'efectuarà tal com disposen els apartats 2 i 3 de l'article 6 de l'annex de la Recomanació 2003/361/CE, de la Comissió, de 6 de maig de 2003, sobre la definició de microempreses, xicotetes i mitjanes empreses. Estos criteris de còmput es poden consultar en l'imprés de sol·licitud.  
4. Les condicions per a ser beneficiari hauran de mantenir-se fins al moment del pagament de la subvenció.  
5. Per a l'exercici de la seua activitat, els beneficiaris hauran de disposar de les autoritzacions administratives preceptives, trobar-se inscrits en els registres públics pertinents i complir qualssevol altres requisits exigits per les disposicions aplicables.  
6. No podran obtenir la condició de beneficiaris els sol·licitants en els quals concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
3. Característiques de les ajudes  
1. Els projectes que se subvencionaran corresponen a accions a realitzar durant l'any 2008. L'import de l'ajuda per projecte es determinarà d'acord amb les disponibilitats pressupostàries, els costos subvencionables del projecte i l'avaluació realitzada per l'òrgan designat. En tot cas, l'esmentat import no podrà implicar que l'import total de les ajudes de minimis que reba l'empresa durant un període de tres exercicis fiscals siga superior al límit de 200.000 euros.   
2. Per a la modalitat A, les ajudes consistiran en una subvenció per import de fins a 15.000 euros, quan l'empresa participe com a soci del projecte, i de fins a 30.000 euros, quan l'empresa participe com a coordinador.   
Seran conceptes susceptibles d'ajuda els directament vinculats a la preparació, elaboració i presentació de la proposta:  
a) Despeses d'assistència tècnica per l'elaboració de la proposta.  
b) Despeses corresponents a viatges i despeses de manutenció i allotjament, relacionades amb desplaçaments per a reunions amb socis del consorci i preparació de la proposta.  
c) Despeses de personal dedicat a l'elaboració i preparació de la proposta.  
d) Altres despeses complementàries, degudament justificades.  
3. Per a la modalitat B, les ajudes consistiran en una subvenció per import de fins a 30.000 euros.  
Seran conceptes susceptibles d'ajuda els directament vinculats a la promoció, difusió i transferència dels resultats obtinguts en els projectes de programes nacionals i internacionals, així com la negociació dels acords internacionals de cooperació industrial sobre la base d'eixos resultats:  
a) Despeses corresponents a viatges i despeses de manutenció i allotjament, relacionades amb desplaçaments per a la promoció i difusió de resultats.  
b) Despeses de personal dedicat a la negociació de contractes de transferència de tecnologia.  
c) Despeses necessàries per a l'elaboració de contractes de transferència de tecnologia.  
d) Despeses d'elaboració del pla de negoci per a la implementació de tecnologia.  
e) Despeses de protecció de resultats.  
f) Altres despeses complementàries, degudament justificades.  
4. Per a la modalitat C, seran conceptes susceptibles d'ajuda les despeses de funcionament directament vinculades a estimular la participació de les PIME de la Comunitat Valenciana en programes nacionals i internacionals d'investigació industrial i d'innovació empresarial.  
5. D'acord amb el que s'ha establit en l'article 29 de la Llei 38/2003, de 17 de novembre, General de Subvencions, s'autoritza als beneficiaris a subcontractar la totalitat de l'activitat subvencionada.  
4. Formalització de les sol·licituds  
1. Les sol·licituds per a l'obtenció de les ajudes regulades en la present orde hauran de dirigir-se a la Direcció General d'Indústria i Innovació i es presentaran en l'imprés normalitzat en el Registre General de la conselleria d'Indústria, Comerç i Innovació, o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Els models d'impresos normalitzats (sol·licituds i la resta de documentació) estaran disponibles en la següent adreça d'Internet: http://www.gva.es/industria/main\_c.htm.  
2. Les sol·licituds hauran de portar la firma del representant legal de l'entitat. L'imprés de sol·licitud anirà acompanyat dels següents documents, que hauran de presentar-se en doble exemplar:   
a) Sol·licitud d'ajuda segons imprés normalitzat.  
b) Memòria en què s'especifiquen els objectius de la proposta, pla de treball, lloc i calendari d'execució, entitats participants i coordinació del projecte, pressupost detallat de l'acció i import de l'ajuda sol·licitada, cofinançament de l'acció i altra informació rellevant en relació amb els criteris d'avaluació.   
c) Declaració relativa a la condició de PIME segons imprés normalitzat.   
d) Declaració responsable del representant legal de l'empresa de no estar sotmesos a les prohibicions previstes en l'article 13 de la Llei 38/2003, General de Subvencions, amb menció expressa de trobar-se al corrent en el pagament d'obligacions per reintegrament de subvencions segons imprés normalitzat.  
En el cas de les agrupacions de persones físiques o jurídiques, públiques o privades, comunitats de béns o qualsevol altre tipus d'unitat econòmica o patrimoni separat, sense personalitat, també hauran de presentar l'esmentada declaració tots els seus membres.  
e) Declaració responsable del representant legal de l'empresa de les ajudes de minimis concedides per qualsevol projecte a l'empresa durant els dos exercicis fiscals anteriors i durant l'exercici fiscal actual, amb indicació d'import, organisme, data de concessió i règim d'ajudes en què s'empara; o si és el cas, declaració de no haver-ne rebuda cap, segons imprés normalitat.  
f) Declaració responsable de les ajudes rebudes per als mateixos costos subvencionables, a fi de comprovar que no se superen els límits de l'article 2.5 del Reglament de minimis esmentat.   
3. La presentació de la sol·licitud comportarà, llevat de denegació expressa del sol·licitant, l'autorització a l'òrgan gestor per a demanar els certificats a emetre per l'Agència Estatal d'Administració Tributària, per la Tresoreria General de la Seguretat Social i per la conselleria d'Economia, Hisenda i Ocupació que acrediten el compliment pel sol·licitant de les seues obligacions tributàries i amb la Seguretat Social, en els termes establits en l'Orde de 30 de maig de 1996, de la conselleria d'Economia i Hisenda, i en els articles 18 i 19 del Reial Decret 887/2007, de 21 de juliol, pel qual s'aprova el Reglament de la Llei General de Subvencions.  
En cas de denegació expressa del sol·licitant, este acreditarà el compliment de les obligacions tributàries i amb la Seguretat Social mitjançant l'aportació dels certificats corresponents. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat, també hauran de presentar els certificats anteriors tots els seus membres.  
4. Llevat que la documentació ja estiga en poder de l'administració actuant, l'imprés de sol·licitud anirà acompanyat de còpia de la documentació acreditativa de la constitució de l'empresa sol·licitant i còpia del document acreditatiu de la representació legal de la persona que dóna conformitat a la sol·licitud en nom de l'entitat sol·licitant, així com de la fotocòpia del seu DNI. També caldrà adjuntar fotocòpia del DNI del responsable del projecte i còpia del document que acredite la seua relació amb l'empresa.  
En el cas d'agrupacions de persones físiques o jurídiques, públiques o privades, comunitats de béns o qualsevol altre tipus d'unitat econòmica o patrimoni separat, sense personalitat jurídica, qualificats com a PIME s'aportarà a més:  
- Identificació de tots els seus membres.  
- Declaració responsable del representant de l'agrupació (amb poders suficients per complir les obligacions que, com a beneficiari, corresponen a l'agrupació) que acredite els compromisos d'execució assumits per cada membre, així com el percentatge de distribució de la subvenció a aplicar a cadascun.  
5. La fitxa de manteniment de tercers amb les dades de domiciliació bancària la presentaran les entitats beneficiàries, una vegada dictada la resolució de concessió de les ajudes, en aquells casos en què resulte necessari.  
5. Termini de presentació  
El termini de presentació de sol·licituds serà des de l'endemà de la publicació d'esta orde en el Diari Oficial de la Comunitat Valenciana fins a l'1 de setembre de 2008 inclusivament.  
6. Instrucció del procediment  
1. L'òrgan encarregat de la instrucció del procediment serà la Direcció General d'Indústria i Innovació que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució.  
2. Si la documentació aportada estiguera incompleta o presentara errors esmenables es demanarà, mitjançant anunci en el servidor d'informació de la conselleria d'Indústria, Comerç i Innovació a les entitats o persones sol·licitants, que en el termini de 10 dies esmenen la falta o adjunten els documents preceptius, amb advertiment que, si no ho fan, es considerarà que han desistit de la seua sol·licitud, d'acord amb el que s'establix en l'article 71 de la LRJAE i amb els efectes previstos en l'article 42.1 de l'esmentada llei. Addicionalment, també podrà comunicar-se la dita incidència per correu electrònic.  
3. L'avaluació i selecció de les sol·licituds es farà tenint en compte exclusivament la documentació aportada en la sol·licitud, per la qual cosa es prescindirà del tràmit d'audiència, de conformitat amb el que s'ha disposat en l'article 84 de la Llei 30 /1992, de 26 de novembre.  
7. Criteris de selecció i avaluació  
1. L'avaluació i selecció de les propostes s'efectuarà segons els següents criteris:  
a) Definició del projecte, grau d'elaboració i concreció, nivell tecnològic i caràcter innovador: 10 punts.  
b) Contribució al posicionament del beneficiari en l'espai nacional i europeu d'I+D en determinades àrees tecnològiques: 10 punts.  
c) Àmbit i grau de participació en el projecte, amb atenció preferent a les sol·licituds en les quals la PIME de la Comunitat Valenciana aparega com a coordinador del projecte i en les quals participen un nombre significatiu d'entitats valencianes: 30 punts.  
d) Impacte dels resultats previstos des del punt de vista socioeconòmic, tecnològic i mediambiental: 30 punts.  
e) Grau de compliment de la normativa sobre integració laboral de discapacitats, igualtat d'oportunitats, entitats amb ubicació en zones geogràfiques d'interés preferent o projecte que comporte un increment d'ocupació: 10 punts.  
2. La Direcció General d'Indústria i Innovació podrà demanar la presentació de la informació complementària que considere oportuna, així com sol·licitar l'assessorament d'experts designats pel director general, i garantirà la confidencialitat dels continguts de les propostes.  
3. A la vista de l'esmentada avaluació, un òrgan col·legiat compost per un nombre imparell de membres, designats pel director general d'Indústria i Innovació, elevarà al director general d'Indústria i Innovació la corresponent proposta de resolució.  
4. Es calcularà la subvenció corresponent d'acord amb el pressupost presentat i susceptible de suport, els límits màxims establits en esta orde i l'avaluació realitzada per l'òrgan designat.  
8. Resolució  
1. Una vegada finalitzat el procés d'avaluació, la concessió o denegació de les ajudes s'acordarà per resolució o resolucions del director general d'Indústria i Innovació, per delegació de la consellera d'Indústria, Comerç i Innovació.   
La resolució del procediment es notificarà als interessats d'acord amb el que preveuen l'article 58 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per mitjà de la publicació en la pàgina web abans mencionada i en el tauler d'anuncis de la conselleria d'Indústria, Comerç i Innovació (c/Colom, 32 de València). Esta publicació substituirà la notificació, de conformitat amb el que s'ha previst en l'article 59.6.b) de la LRJAPAC.   
A efectes del que disposa l'article 18 de la Llei General de Subvencions, la resolució de concessió es publicarà també en el Diari Oficial de la Comunitat Valenciana, amb indicació de convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
2. El termini màxim per a resoldre les sol·licituds presentades i per a la concessió de les ajudes que s'establixen en la present convocatòria serà de tres mesos a partir de la data de finalització del termini de presentació de sol·licituds.  
Transcorregut este termini sense que s'hi haja dictat una resolució, s'entendrà desestimada la sol·licitud de concessió d'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Les resolucions esgotaran la via administrativa i contra estes podrà interposar-se recurs de reposició davant l'òrgan que les ha dictades, en el termini d'un mes des de l'endemà de la notificació, o es podran impugnar directament davant de l'orde jurisdiccional contenciós administratiu, en el termini de dos mesos des de l'endemà de la notificació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que els interessats puguen interposar qualsevol altre recurs que estimen procedent.  
9. Acumulació d'ajudes  
1. L'import de les ajudes regulades en esta orde en cap cas podrà ser d'una quantia tal que, aïlladament o en concurrència amb subvencions i ajudes atorgades per altres administracions o ens públics o privats, de qualsevol nacionalitat, supere el cost de l'activitat que ha de desenvolupar el beneficiari. En este cas, quan la subvenció principal siga la de la Generalitat, correspondrà el reintegrament de l'excés obtingut sobre el cost de l'activitat desenvolupada.  
2. Les ajudes atorgades no s'acumularan a cap ajuda pública corresponent a les mateixes despeses subvencionables si esta acumulació origina una intensitat d'ajuda superior a l'establida per a circumstàncies concretes de cada cas en un reglament d'exempció per categories o en una decisió adoptada per la Comissió.  
3. De la mateixa manera, es tindrà en compte el principi que una mateixa actuació subvencionable no podrà beneficiar-se simultàniament de més d'un fons estructural, i seran estos fons incompatibles amb els fons de cohesió.  
10. Obligacions dels beneficiaris  
1. Els beneficiaris estaran subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, General de Subvencions, en relació amb l'article 47 de la Llei d'Hisenda Pública de la Generalitat.   
2. Els beneficiaris estaran obligats a realitzar les activitats subvencionades en els termes de la resolució de concessió, i a justificar-ne la realització en els terminis establits.  
3. En particular, els beneficiaris estaran obligats a:  
a) Realitzar l'activitat que fonamente la concessió de la subvenció en les dates compreses entre l'1 de gener i l'1 de desembre de 2008, llevat que s'establisca un termini distint en la resolució de concessió. Qualsevol canvi que s'introduïsca en les condicions de realització de l'activitat haurà de ser comunicat a la Direcció General d'Indústria i Innovació, per a la seua autorització o denegació, si és procedent.  
b) Acreditar, davant de la Direcció General d'Indústria i Innovació la realització de l'activitat o l'adopció del comportament, i també el compliment dels requisits i les condicions que determinen la concessió o gaudi de l'ajuda. Per a això, en el cas de preparació de propostes, es presentarà davant de la Direcció General còpia de la proposta presentada i justificant de recepció del corresponent organisme oficial.  
En el cas de participació en el Seté Programa Marc de la Comunitat Europea per a accions d'investigació, desenvolupament tecnològic i demostració, la participació dels beneficiaris s'ajustarà al que establix el Reglament (CE) núm. 1.906/2006, de 18 de desembre de 2006, pel qual s'establixen les normes de participació d'empreses, centres d'investigació i universitats en les accions del Seté Programa Marc i les normes de difusió dels resultats de la investigació.  
c) Facilitar les actuacions de control financer que corresponen a la Intervenció General de la Generalitat i altres òrgans de control de les institucions autonòmiques, en relació amb les subvencions concedides.   
d) Comunicar a la Direcció General d'Indústria i Innovació l'obtenció de subvencions o ajudes per a la mateixa finalitat procedents de qualsevol administració o ens públic o privat de qualsevol nacionalitat, a l'efecte del que disposa l'article 30.4 de la Llei General de Subvencions.  
e) Reintegrar, quan corresponga, d'acord amb el que s'ha previst en l'article 37 de la Llei 38/2003, de 17 de novembre, General de Subvencions, i en el termini legalment establit, els imports corresponents a les ajudes concedides, i trametre una còpia del document acreditatiu del reintegrament a la Direcció General d'Indústria i Innovació. En este últim cas, el reintegrament identificarà necessàriament, amb claredat, l'entitat beneficiària i la denominació del projecte per al qual es va atorgar l'ajuda. No podran concedir-se altres ajudes a l'entitat beneficiària, en el mateix exercici ni en exercicis posteriors, fins que no se n'haja procedit al reintegrament.  
f) Respectar la normativa mediambiental vigent, de manera que s'assegure el desenvolupament dels objectius del projecte subvencionat dins d'un marc de desenvolupament sostenible i del foment a la protecció i millora del medi ambient, tal com es recull en l'article 6 del Tractat Constitutiu de la Comunitat Europea.  
g) Conservar els documents justificatius de l'execució del projecte en el marc de la present Orde, i els relacionats amb les despeses i pagaments i amb les auditories corresponents durant un termini de quinze anys o durant un termini major mentre puguen ser objecte de comprovació i control. Es conservaran els originals dels documents -o còpies certificades conformes amb els originals- sobre suports de dades generalment acceptats  
h) Fer constar en les memòries anuals que es redacten, així com en els treballs i activitats realitzats, el patrocini de la Generalitat. Així mateix, les entitats beneficiàries hauran de fer públic que els projectes subvencionats han obtingut ajudes dels fons estructurals d'acord amb el que establix el Reglament (CE) núm. 1.828/2006, de la Comissió, de 8 de desembre de 2006, que fixa normes de desplegament per al Reglament (CE) núm. 1.083/2006, del Consell, pel qual s'establixen les disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió, i el Reglament (CE) núm. 1.080/2006, del Parlament Europeu i del Consell, relatiu al Fons Europeu de Desenvolupament Regional (DOUE L 45/3 de 15 de febrer de 2007).  
Així, caldrà incloure en qualsevol document relatiu al projecte (inclosos certificats d'assistència o de qualsevol altra índole) una declaració en què es comunique que el projecte ha sigut cofinançat pel FEDER.  
i) Els projectes subvencionats no hauran de vulnerar en cap cas el principi de no-discriminació per raó de sexe, raça, origen ètnic, religió, conviccions, minusvalideses, edat, o orientació sexual. Així mateix, facilitaran, o almenys no impediran, l'accessibilitat per a les persones discapacitades.  
j) Justificar la subvenció d'acord amb l'article 13 de la present orde, en els termes i el termini assenyalats en la resolució de concessió, que seran com a màxims els assenyalats en el mencionat article.  
11. Despeses subvencionables  
1. Les ajudes previstes en esta convocatòria tindran la forma de subvenció, que complirà el que disposa l'article 31 de la Llei 38/2003, de 17 de novembre, General de Subvencions. En cap cas seran subvencionables les despeses excloses en l'esmentat article. En este sentit, els tributs són despeses subvencionables quan el beneficiari de la subvenció els paga efectivament. En cap cas es consideren despeses subvencionables els impostos indirectes quan siguen susceptibles de recuperació o compensació, ni els impostos personals sobre la renda.  
2. No seran subvencionables les despeses corresponents a l'adquisició d'immobilitzat, les despeses corresponents a subministraments i servicis utilitzats amb caràcter habitual per les PIME o relacionats amb les despeses ordinàries d'explotació d'estes, així com aquelles altres que es porten a cap en data posterior a la d'acabament del termini per a la justificació de la despesa.  
12. Seguiment i control de les actuacions  
1. El director general d'Indústria i Innovació establirà els procediments adequats per a això i designarà, si és el cas, els òrgans, les comissions o els experts que estime necessaris per a realitzar les oportunes actuacions de seguiment i comprovació de l'aplicació de l'ajuda.  
2. Qualsevol alteració de les condicions que s'han tingut en compte per a la concessió, o, si és el cas, l'obtenció després de la presentació de la sol·licitud d'altres ajudes públiques o privades que, en conjunt, superen el cost de l'activitat, podran donar lloc a la modificació de la resolució de concessió o la minoració de la subvenció concedida.  
3. L'incompliment total o parcial dels requisits i les obligacions establits en la present orde i la resta de normes aplicables, així com de les condicions que, si és el cas, s'establisquen en la corresponent resolució de concessió comportarà, amb audiència prèvia a la persona interessada:  
a) Deixar sense efecte la subvenció concedida o minorar-la en cas d'incompliment parcial de l'actuació o justificació per quanties inferiors.  
b) En el cas que s'haja produït el cobrament, reintegrament total o parcial de l'ajuda concedida, juntament amb l'interés de demora corresponent, de conformitat amb el que s'ha disposat en l'article 47 de la Llei d'Hisenda Pública de la Generalitat.   
En particular, seran causes d'incompliment les següents:  
a) Incompliment de l'obligació de justificació en els termes establits o la justificació insuficient d'esta.  
b) Incompliment de la finalitat per a la qual va ser concedida l'ajuda.  
c) Quan resulte acreditada, a través del seguiment que de les accions subvencionades efectue la Direcció General d'Indústria i Innovació, la inadequació de la despesa efectivament realitzada a la proposada i aprovada.  
4. Quan en l'exercici de les funcions d'inspecció o control es deduïsquen indicis de la incorrecta obtenció, gaudi o destinació de l'ajuda percebuda, els agents encarregats de les esmentades funcions podran acordar la retenció de les factures, documents equivalents o substitutius i de qualsevol altre document relatiu a les operacions en què es manifesten estos indicis.  
13. Justificació de les ajudes   
1. L'ajuda es lliurarà en el moment que s'haja procedit a la seua justificació, sempre que quede acreditada la realització de l'activitat. Sense perjudici de les instruccions que puga dictar el director general d'Indústria i Innovació, els beneficiaris estaran obligats a presentar la següent documentació, com a justificació de les ajudes rebudes:  
a) La justificació de la despesa realitzada revestirà la forma de compte justificatiu. S'efectuarà per mitjà d'una relació detallada de les actuacions realitzades a què dóna suport esta subvenció, amb indicació de cada una de les despeses incorregudes, amb identificació del creditor i del document, l'import, la data d'emissió i la data de pagament, i es manifestarà expressament que s'ha complit l'objecte de la subvenció.  
b) Originals o còpies compulsades dels justificants de les despeses realitzades (factures i la resta de documents de valor probatori equivalent amb validesa en el tràfic juridicomercantil o amb eficàcia administrativa) i efectivament pagades (transferències, rebuts, etc.), com a conseqüència de les actuacions a què dóna suport esta subvenció, a nom de l'entitat beneficiària. Les factures hauran de tenir les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el reglament que regula les obligacions de facturació, i es modifica el Reglament de l'Impost sobre el Valor Afegit. En tot cas, quan el pagament s'acredite per mitjà de rebuts, estos identificaran clarament el perceptor que els firma. Per a la justificació de les despeses de personal realitzades es presentaran les còpies dels contractes i de les nòmines, acompanyades dels butlletins de cotització TC1 i TC2 del personal contractat, i com a justificants de pagament efectiu es considerarà suficient l'"he rebut" del contractat, firmat i amb data, per la totalitat dels pagaments que s'hagueren realitzat dins del període computable, o bé, podran presentar-se els justificants bancaris de l'eixida de fons.  
c) Declaració responsable firmada pel representant legal de l'entitat acreditativa del compliment de les obligacions establides en la Llei 38/2003, de 17 de novembre, General de Subvencions, amb menció expressa de trobar-se al corrent en el pagament d'obligacions per reintegrament de subvencions. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat jurídica, també hauran de presentar l'esmentada declaració tots els seus membres.  
d) Si concorre el supòsit previst en l'apartat 3 de l'article 31 de la 38/2003, de 17 de novembre, General de Subvencions, caldrà aportar també justificació d'haver sol·licitat com a mínim tres ofertes de diferent proveïdor, llevat que no hi haja al mercat suficient nombre d'entitats que el subministren o presten, i justificació de la que s'ha triat quan no recaiga en la proposta econòmica més avantatjosa.  
e) En el cas que el beneficiari haja denegat expressament el seu consentiment perquè la conselleria obtinga directament els corresponents certificats telemàtics, caldrà acreditar que s'està al corrent de les obligacions tributàries i amb la Seguretat Social, sempre que els certificats inicialment presentats hagen sobrepassat els sis mesos de validesa. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat jurídica, també hauran de presentar els certificats tots els seus membres.  
f) Acreditació de l'obtenció de subvencions o ajudes per a la mateixa finalitat, procedents de qualsevol administració o ens públic o privat de qualsevol nacionalitat, així com de la utilització de fons propis o d'altres ingressos, a l'efecte del que disposa l'article 30.4 de la Llei General de Subvencions, per mitjà de la presentació d'una declaració responsable detallada amb indicació d'import, procedència i aplicació, firmada pel representant legal de l'entitat.  
g) En el cas de les ajudes destinades a l'elaboració, negociació i presentació de propostes de projectes a programes nacionals i internacionals, caldrà aprovar còpia de la proposta presentada i justificant de recepció del corresponent organisme oficial, d'acord amb les normes que regisquen la convocatòria a què el projecte haja sigut presentat.   
h) Breu memòria (màxim 10 folis) on s'especifiquen els resultats cientificotècnics del projecte, incloent-hi totes les publicacions, patents, aportacions a congressos i la resta de resultats d'este.  
2. El termini per a la presentació de les justificacions acabarà l'1 de desembre de 2008, llevat que es fixe un termini distint en la resolució de concessió.  
14. Cessió de dades   
La participació en la present convocatòria implicarà l'acceptació de la cessió, a favor de les administracions públiques, de les dades incloses tant en la sol·licitud presentada com, si és el cas, en la resolució de concessió, a efectes estadístics, d'avaluació i seguiment.  
15. Responsabilitats   
La Generalitat no és responsable de l'actuació del personal investigador beneficiari de les ajudes, ni dels danys i els perjudicis que puguen sobrevenir, sempre que estos danys o perjudicis siguen imputables a este.  
16. Normes supletòries  
En allò no previst en esta orde caldrà ajustar-se al que disposen les normes que s'apliquen i en especial a les següents:  
a) La Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
b) El Text Refós de la Llei d'Hisenda Pública de la Generalitat aprovat per Decret Legislatiu de 26 de juny de 1991.  
c) La Llei de Pressupostos de la Generalitat per a l'exercici a què corresponen les ajudes.  
d) La Llei 38/2003, de 17 de novembre, General de Subvencions.  
e) Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.  
f) Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOCE L 379/5 de 28 de desembre de 2006).  
g) Reglament (CE) núm. 1.080/2006, del Parlament Europeu i del Consell de 5 de juliol de 2006, relatiu al Fons Europeu de Desenvolupament Regional, i pel qual es deroga el Reglament (CE) núm. 1.783/1999 (DOUE L 210/1 de 31 de juliol de 2006).  
h) Reglament (CE) núm. 1.828/2006, de la Comissió, de 8 de desembre de 2006, que fixa normes de desplegament per al Reglament (CE) núm. 1.083/2006, del Consell, pel qual s'establixen les disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió, i el Reglament (CE) núm. 1.080/2006, del Parlament Europeu i del Consell, relatiu al Fons Europeu de Desenvolupament Regional (DOUE L 45/3, de 15 de febrer de 2007).